Beyoncé får kjeft for hår- og musikkstil
Artistkollegene Erykah Badu og Azealia Banks fyrer løs etter Beyoncés albumlansering. Hennes pressetalskvinne tar til motmæle. Tirsdag gikk Beyoncé (42) ut på Instagram og fortalte om bakgrunn og inspirasjon for sitt kommende, country-leflende album «Cowboy Carter». Der fortalte hun at hun var beæret over å være første svarte kvinne som topper country-hitlisten i USA med singelen «Texas Hold ’Em» – og om en uspesifisert episode hvor hun ikke følte seg velkommen. Hun viste også frem omslaget på platen, som slippes 29. mars. Men R&B- og popstjernens nye stil faller ikke bare i god jord. Rapperen Azealia Banks (32) går i et langt innlegg på sin Instagram-story i strupen på Beyoncé.  Hun mener at country-satsingen er «hvite kvinner-kostymespill» og at Beyoncé bidrar til å forsterke «falsk retorikk om at country er en hvit kunstform». Videre beskylder hun Beyoncé for å late som at rasisme og slaveri ikke er en del av countrymusikkens historie. – Jeg skulle bare ønske at du kunne slutte å være så opptatt av å være kjedelig og pen hele tiden, skriver Banks. Banks har mye på hjertet om saken – og mener at Beyoncés nye stil er et forsøk på å appellere til hvite Grammy-medlemmer for å vinne prisen for årets beste album, som hun aldri har fått. Dette selv om hun har rekord i antall mottatte Grammy-priser. Et poeng ektemannen Jay-Z (54) gjorde et nummer av under Grammy-utdelingen i februar, med kona i salen. Banks gjør også narr av det hun mener er en lite «kunstnerisk» albumtittel, og beskylder Jay-Z for å «overstrategisere» konas kunstneriske uttrykk. – Du deler alltid plattformen din med hvite kvinner som er så sjalu på deg, men som har en så lang historie med å sabotere andre svarte kvinners karrierer, tordner Banks. Onsdag postet Beyoncé et alternativt omslag til albumet, som skal pryde utgivelsens fysiske utgaver – se bildet øverst i saken. Der poserer hun bortimot naken, med håret i fletter bundet med røde og hvite perler. Coveret ble gjengitt på Instagram-story av soulartisten Erykah Badu (53), som la til kommentaren «Hmmm» – hvilket var nok til å utløse en storm av meldinger fra Beyoncés fans. De har antagelig ikke glemt at Badu i 2023 også langet ut mot Beyoncé, for bruk av overdimensjonerte hatter på sine konserter, en stil Badu mente Beyoncé hadde stjålet fra henne. – Til Jay-Z. Si noe Jay. Skal du la denne kvinnen og biene hennes gjøre dette mot meg?, spør Badu på X/Twitter – hvor hun kun lar folk hun selv følger kommentere under innlegget. Beyoncé har ikke selv respondert i skrivende stund.  Men hennes pressetalskvinne gjennom mange år, Yvette Noel-Schure, ser i alle fall ut til å adressere Badus hint. I et Instagram-innlegg deler Schure en video med et utvalg av Beyoncés flettefrisyrer gjennom sin kvart århundre lange karriere. – Hun herjer. Nå. Da. Alltid, skriver Schure, og legger til emneknaggen «kritikere uten kred».
Beyoncé får kritikk fra rapper Azealia Banks og soulveteran Erykah Badu. Banks mener at Beyoncé prøver å appellere til hvite og Grammy-juryen med sin nye countrystil. Badu reagerer på Beyoncés alternative albumomslag, hvor Bey stiller med fletter.  Både Banks og Badu har fra før historikk med å diskreditere Beyoncé. Beyoncés pressetalskvinne viser til Beyoncés tidligere flettefrisyrer.